DOI: 10.14457/tu.the.2022.944
title: แนวทางการออกแบบและการบริหารจัดการโครงการอาคารชุดพักอาศัยสำหรับวัยเกษียณของคนที่มีรายได้ระดับปานกลาง

description: ในปัจจุบันประเทศไทยอัตราส่วนผู้สูงอายุหรือวัยเกษียณหรือประชากรที่มีอายุ 60 ปีขึ้นไปได้เพิ่มสูงขึ้นเรื่อย ๆ ซึ่งทำให้ประเทศไทยก้าวสู่สังคมผู้สูงอายุ ทั้งนี้เป็นเพราะปัจจัยหลัก ๆ จากสภาพเศรษฐกิจที่ทำให้ผู้คนไม่มั่นใจต่อการมีบุตร รวมถึงค่านิยมที่เปลี่ยนไป ที่ผู้คนส่วนใหญ่รักอิสระมากขึ้น การรักษาสถานะโสด รวมถึงการมีปัญหาการหย่าร้างที่เพิ่มมากขึ้น ทำให้ผู้สูงอายุมีแนวโน้มที่จะอยู่เพียงลำพังหรืออยู่กับคู่สมรสมากขึ้น นอกจากนี้ ยังมีปัญหาการเสื่อมถอยของสมรรถภาพทางร่างกายและจิตใจ ทำให้เกิดปัญหาด้านสุขภาพ จึงต้องมีที่พักอาศัยสำหรับการอยู่ในชีวิตบั้นปลาย ซึ่งในปัจจุบันมีโครงการอาคารชุดพักอาศัยสำหรับผู้สูงอายุหรือคนวัยเกษียณขึ้นมาบ้างแล้ว แต่มีค่าใช้จ่ายที่ค่อนข้างสูง ซึ่งอาจจะไม่ตอบโจทย์กับคนที่มีรายได้ระดับปานกลาง และไม่สามารถรองรับสังคมผู้สูงอายุได้ไม่ครอบคลุมในอนาคต งานวิจัยนี้เป็นงานวิจัยเชิงคุณภาพมุ่งศึกษาแนวทางในการออกแบบลักษณะทางกายภาพและการบริหารจัดการโครงการอาคารชุดพักอาศัยให้สอดคล้องและรองรับกับพฤติกรรมหรือความต้องการของคนวัยเกษียณหรือผู้สูงอายุที่มีรายได้ระดับปานกลาง โดยให้ผู้อยู่อาศัยมีคุณภาพชีวิตที่ดีเพื่อการเข้าสู่สังคมผู้สูงอายุที่แท้จริง โดยงานวิจัยชิ้นนี้ศึกษาข้อมูลปฐมภูมิ คือ การศึกษาแนวคิดทฤษฎี งานวิจัยที่เกี่ยวข้อง วิเคราะห์และนำเสนอตัวแปรที่ใช้ในการเก็บข้อมูลแบบทุติยภูมิคือการเก็บข้อมูลจากการสอบถามกลุ่มประชากรตัวอย่างที่มีอายุ 50 ปีขึ้นไปและมีรายได้ระดับปานกลาง เกี่ยวกับปัจจัยในการเลือกที่ตั้งโครงการ พฤติกรรมและความต้องการใช้พื้นที่ในการทำกิจกรรมของวัยเกษียณ โดยแจกแบบสอบถามในสถานที่ท่องเที่ยว ตลาด และพื้นที่ชุมชน นำข้อมูลกลุ่มตัวอย่างที่มีความสนใจในโครงการอาคารชุดพักอาศัยจำนวน 54 คน รวมถึงการลงสำรวจพื้นที่กรณีศึกษาการออกแบบพื้นที่ทางกายภาพคือโครงการจิณณ์ เวลบีอิ้ง เคาน์ตี้ สัมภาษณ์กลุ่มผู้พักอาศัยภายในโครงการถึงการตัดสินใจมาอาศัยในโครงการ การเลือกซื้อขนาดของห้องพัก พฤติกรรมการใช้พื้นที่กิจกรรม จำนวน 5 คน และสัมภาษณ์ตัวแทนจากฝ่ายบริหารโครงการ ในเรื่องแนวคิดการออกแบบพื้นที่กิจกรรม ตารางกิจกรรมให้ผู้พักอาศัย การบริหารจัดการโครงการ นำมาวิเคราะห์และสรุปผลเป็นตารางอัตราส่วน เพื่อนำไปสู่ตัวแปรที่ใช้เป็นแนวทางในการออกแบบลักษณะทางกายภาพ พื้นที่ส่วนกลาง การเลือกทำเลที่ตั้งโครงการ ขนาด รูปแบบของห้องพักอาศัยและการบริหารจัดการโครงการอาคารชุดพักอาศัยให้สอดคล้องและรองรับกับพฤติกรรมหรือความต้องการของคนวัยเกษียณหรือผู้สูงอายุที่มีรายได้ระดับปานกลางให้ตรงตามวัตถุประสงค์ของงานวิจัยผลการวิจัยแนวทางการออกแบบและการบริหารจัดการโครงการอาคารชุดพักอาศัยสำหรับวัยเกษียณของคนที่มีรายได้ระดับปานกลาง จะแบ่งออกเป็น 5 หัวข้อคือ 1) แนวทางการเลือกทำเลที่ตั้งโครงการโดยเลือกที่ตั้งโครงการที่อยู่ในจังหวัดปริมณฑล เดินทางสะดวก เข้าถึงง่าย ใกล้สิ่งอำนวยความสะดวกโดยเฉพาะใกล้โรงพยาบาลในระยะ 500 เมตร 2) แนวทางการออกแบบพื้นที่ภายนอกห้องพักอาศัย พื้นที่ส่วนกลางหรือพื้นที่กิจกรรม รวมถึงแนวทางในการวางผังตามสัดส่วนและความสัมพันธ์ของพื้นที่ 3) แนวทางการออกแบบชั้นพักอาศัย โดยให้มีสิ่งอำนวยความสะดวกครบครัน ทั้งลิฟต์โดยสาร บันได ห้องปฐมพยาบาลและห้องสำหรับซัก-อบ 4) แนวทางการออกแบบห้องพักอาศัย โดยคำนึงถึงห้องน้ำ ห้องนอน โซนครัวและนั่งเล่นที่มีการจัดสัดส่วนที่การใช้งานง่าย สะดวก ปลอดภัยและลดอุบัติเหตุ และ 5) แนวทางการบริหารจัดการโครงการ โดยแสดงตารางเป็นโมเดลธุรกิจของโครงการ รวมถึงมีการประเมินโดยกลุ่มประชากรตัวอย่างที่มีอายุ 50 ปีขึ้นไปและมีรายได้ระดับปานกลาง โดยใช้แบบสอบถามถึงความพึงพอใจที่มีต่อโครงการ จำนวน 94 คน พบว่ามีความพึงพอใจระดับมากกับแนวทางการออกแบบและการบริหารโครงการอาคารชุดพักอาศัยสำหรับวัยเกษียณของคนที่มีรายได้ระดับปานกลางที่ทางผู้วิจัยนำเสนอ